Forslag til Europa-Parlamentets og Rådets forordning om Asyl- og Migrationsfonden Forslag til Europa-Parlamentets og Rådets forordning om Fonden for Intern Sikkerhed Forslag til Europa-Parlamentets og Rådets forordning om instrumentet for finansiel støtte til grænseforvaltning og visa som en del af Fonden for Integreret Grænseforvaltning Forslag til Europa-Parlamentets og Rådets forordning om instrumentet for finansiel støtte til toldkontroludstyr som en del af Fonden for Integreret Grænseforvaltning

1.INDLEDNING

I EU's fremtidige flerårige finansielle ramme (FFR) efter 2020 skal der fastsættes bestemmelser om budgettet for asyl, migrationsstyring, integreret grænseforvaltning (herunder toldkontroludstyr) og intern sikkerhed (herunder bekæmpelse af terrorisme) for at sikre, at EU's ambition på dette område understøttes af passende EU-midler. Det er en af konklusionerne i Reflection paper on the future of EU finances , som de berørte parter via høringer gav udtryk for, at de støtter. I denne konsekvensanalyse redegøres der for tankerne bag Kommissionens forslag om oprettelse af EU-fonde på ovennævnte områder.

2.UDFORDRINGERNE

Migrationskrisen i 2015 viste klart, at medlemsstaterne er nødt til at arbejde sammen for at klare den migrationsrelaterede udfordring på effektiv vis og under udvisning af solidaritet. Den europæiske dagsorden for migration udgjorde en omfattende reaktion herpå, og gennemførelsen og forvaltningen heraf vil udgøre en del af EU's rolle de kommende år. Der er behov for støtte for at sikre en effektiv kontrol af EU's ydre grænser og for at sikre, at Schengenområdet fungerer efter hensigten, samt forhindre irregulær migration, samtidig med at det gøres lettere at rejse lovligt. Der er også behov for støtte til toldunionen og toldmyndighederne for så vidt angår kontrol af varer ved EU's ydre grænser for at beskytte EU's og medlemsstaternes finansielle og økonomiske interesser, for at skabe sikkerhed internt i EU og for at beskytte EU mod unfair og ulovlig handel, samtidig med at det gøres lettere at foretage lovlige erhvervsaktiviteter. Sikkerhedstruslerne som følge af terrorisme, organiseret kriminalitet og cyberkriminalitet, som alle har en grænseoverskridende dimension, kræver en omfattende reaktion som fastsat i den europæiske dagsorden om sikkerhed Borgerne i Europa forventer, at EU og de nationale regeringer skaber sikkerhed i en usikker verden under hurtig forandring.

For at sikre en robust og strukturel reaktion fra EU's side på disse udfordringer kræves der finansiel EU-støtte, som er udformet således, at der sikres den højeste merværdi på EU-plan. Evalueringerne viser, at de eksisterende fonde har vist sig at være effektive, men der er behov for forbedringer: større fleksibilitet og forenkling i forbindelse med gennemførelsen af disse, større sammenhæng og overensstemmelse med andre relevante EU-fonde og mere fuldstændige og resultatorienterede overvågnings- og evalueringssystemer.

3.FONDENES ARKITEKTUR OG MÅL

Migrations-, grænse- og sikkerhedsdelen i EU's fremtidige budget vil blive omfattet af fire instrumenter under tre fonde.

Asyl og Migrationsfonden (AMF) skal bidrage til at sikre en effektiv forvaltning af migrationsstrømmene ved at styrke det fælles europæiske asylsystem, støtte den lovlige migration til Europa og bidrage til en effektiv integration af tredjelandsstatsborgere i medlemsstaterne, samtidig med at tilbagesendelses- og tilbagetagelsespolitikkerne i relation til tredjelande styrkes, og der skabes solidaritet og ansvarsdeling mellem medlemsstaterne. Via fonden vil der kunne ydes støtte til foranstaltninger vedrørende migration i tredjelande i fuld overensstemmelse og synergi med EU's indsats udadtil.

Fonden for Integreret Grænseforvaltning (FIGF) vil bestå af to dele, som hver har deres egen budgettildeling. Via grænseforvaltnings- og visumdelen (IGFV) vil der blive ydet støtte til gennemførelse af den europæiske integrerede grænseforvaltning og den fælles visumpolitik med henblik på at bekæmpe irregulær migration og lette lovlig rejseaktivitet. Toldkontroludstyrsdelen skal bidrage til hensigtsmæssig og ækvivalent toldkontrol ved hjælp af indkøb, vedligeholdelse og opgradering af relevant, højmoderne og pålideligt toldkontroludstyr.

Fonden for Intern Sikkerhed (FIS) skal være med til at sikre et højt sikkerhedsniveau i EU ved at bekæmpe terrorisme og radikalisering, organiseret kriminalitet og cyberkriminalitet og ved at bistå og beskytte ofre for kriminalitet.

Synergier med andre EU-finansieringsinstrumenter

Bortset fra synergierne mellem de fire instrumenter vil der blive skabt synergi mellem den nye AMF og efterfølgerne til de europæiske struktur- og investeringsfonde for så vidt angår integration af tredjelandsstatsborgere og opførelse og vedligeholdelse af modtagelsesinfrastruktur, dels det eksterne instrument, som vil have stærk fokus på migration. I den forbindelse vil indsatsen for at bekæmpelse de grundlæggende årsager til migration og sikre en bæredygtig reintegration i hjemlandene omhyggeligt blive kalibreret.

For så vidt angår IGFV og FIS vil der blive skabt synergier med andre instrumenter på områderne maritim sikkerhed og overvågning, sikkerhedsforskning, sikkerhed i forbindelse med infrastruktur og det offentlige rum, IT-sikkerhed, forebyggelse af radikalisering og EU-finansieringsinstrumenter, via hvilke der ydes støtte til den eksterne dimension af grænseforvaltning og sikkerhed. Hvad angår toldkontroludstyr vil der blive skabt synergier med toldprogrammet.

4.GENNEMFØRELSESMEKANISME FOR DEN PÅTÆNKTE STØTTE

AMF, IGFV og FIS vil hovedsagelig blive gennemført ved delt forvaltning af medlemsstaterne og Kommissionen og sikre, at EU's prioriteter støttes i alle deltagende medlemsstater, samt muliggøre finansieringens forudsigelighed. Dette vil blive suppleret af direkte og i begrænset omfang indirekte forvaltning. Toldkontroludstyrsdelen vil blive gennemført ved direkte forvaltning, hovedsagelig i form af tilskud.

Da udfordringerne på migrations- og sikkerhedsområdet hele tiden udvikler sig, vil fleksibilitet være et vigtigt element i forbindelse med disse nye fonde. Nye mekanismer såsom den tematiske facilitet og midtvejsevalueringen (teknisk tilpasning og performanceevaluering) vil sikre, at tildelingen af midler kan tilpasses til ændringer i migrationsstrømmene, presset på grænserne og sikkerhedstruslerne og kanalisere midlerne i fondene over mod de EU-prioriteter, der giver den største merværdi. Derudover vil forvaltningen af disse fonde blive forenklet gennem større sammenhæng med de fremtidige regler for delt og direkte forvaltning ("et fælles regelsæt").

5.HVORDAN VIL PERFORMANCEN BLIVE OVERVÅGET OG EVALUERET?

Overvågnings- og evalueringsrammen vil blive forbedret for at tilskynde til en rettidig performance og for at sikre, at evalueringerne kan give effektive input til eventuelle kommende revisioner af politiske interventioner. Det vil ske ved hjælp af bedre indikatorer, et tættere samarbejde mellem de relevante partnere og en mekanisme, der kan stimulere performancen.